laion/Wikipedia-Exotic huggingface dataset:
Guardian Building

Guardian Building on pilvelõhkuja USA-s Michigani osariigis Detroiti kesklinnas. See asub aadressil 500 Griswold Street. Guardian Building on Wayne'i maakonna valitsushoone. Hoone valmis 1929. aastal. Hoone projekteeris Wirt C. Rowland. Algselt oli hoone nimi Union Trust Building. Hoone on art déco stiilis. Sellel on 36 korrust. Hoone kõrgus on 149 meetrit (koos torni tipuga 192,6 meetrit). Hoone hüüdnimi on Cathedral of Finance ('finantskatedraal'), kuna see meenutab katedraali. Hoone peasissepääsu juures kõrgub torn ning vastaspoolses otsas asub kaheksanurkne apsiid; samuti vihjab hoone hüüdnimi New Yorgis asuvale Woolworth Buildingule, mille hüüdnimi oli Kaubanduskatedraal. 29. juunil 1989 kanti hoone USA ajalooliste paikade riiklikku registrisse (National Register of Historic Places) ja määrati lisaks rahvuslikuks ajalooliseks mälestusmärgiks (National Historic Landmark).  Guardian Building – pildid, videod ja helifailid Wikimedia Commonsis
M-1

M-1 on maantee USA-s Michigani osariigis Detroiti linnastus. See on enam tuntud nime all Woodward Avenue ning seda kutsutakse ka "Detroiti põhitänavaks". See saab alguse Detroiti kesklinnas ning kulgeb kirdesuunaliselt 34,6 kilomeetrit, kuni ristub enne Pontiaci linna maantee Route 24 abilõiguga, jätkudes kiirtee Interstate 75 lisalõiguga Business Loop I-75. Woodward Avenue on Michigan Avenue (Route 12), Grand River Avenue (Route 16), Gratiot Avenue (M-3) ja Jefferson Avenue kõrval üks viiest põhilisest avenüüst Detroitis. USA maanteeamet Federal Highway Administration on andnud Woodward Avenuele nime Automotive Heritage Trail ning see on üks ajaloolise väärtusega All-American Roadi maanteedest. Detroitis jagab Woodward Avenue linna ida- ja lääneosaks. Woodward Avenue on saanud Detroiti, kruiisimiskultuuri ja autotööstuse sünonüümiks. Woodward Avenue loodi 1805. aastal pärast Detroitis toimunud laastavat tulekahju. Maantee järgib ajaloolist indiaanlaste teed Saginaw Trail. Avenüü sai nime Augustus Woodwardi järgi, kes pani pärast 1805. aastal toimunud tulekahju paika Detroiti tänavate võrgu. 1909. aastal pandi maanteel maha esimene miilipikkune betoonist teelõik. 1919. aastal sai maantee Maine'i osariigi linna Portlandi ja Oregoni osariigi linna Portlandi vahel kulgenud maantee Theodore Roosevelt International Highway osaks. Samuti oli see osa maanteest Dixie Highway, mis ühendas 20. sajandi alguses Michigani Floridaga. Praeguse tähistuse M-1 sai maantee 1970. aastal. 1860.–1950. aastateni kulges maanteel trammilinn. Uus trammiliin QLine loodi 2017. aastal.
Tom Holland

Thomas Stanley Holland (sündinud 1. juunil 1996) on inglise näitleja. Ta on võitnud BAFTA parima tõusva tähe auhinna ja kolm Saturni auhinda, on püstitanud Guinnessi maailmarekordi ning teda on mainitud ka Forbesi 30 alla 30-aastaste nimekirjas. Hollandi karjäär sai alguse üheksa-aastaselt, mil ta ema pani ta tantsutrenni, kus üks koreograaf teda märkas ja korraldas talle osalemise "Billy Ellioti" muusikali prooviesinemisel. Pärast kaheaastast väljaõpet sai ta 2008. aastal kõrvalosa ja samal aastal hiljem nimiosa, mida ta mängis 2010. aastani. Holland tegi filmidebüüdi katastroofidraamas "Ilmvõimatu" (2012), kus mängis Tais tsunamilõksu jäänud teismelist poissi. Selle rolli eest sai ta rohkelt tunnustust filmikriitikutelt ning seda peetakse üheks tema paremaks etteasteks. Pärast seda rolli otsustas Holland pühenduda näitlejakarjäärile ning astus üles filmides "Nii ma nüüd elan" (2013) ja "Mere südames" (2015) ning minisarjas "Wolf Hall" (2015). Holland saavutas rahvusvahelise tunnustuse, mängides Ämblikmeest kuues Marveli Universumi (MCU) filmis alates filmist "Kapten Ameerika: Kodusõda" (2016). Aasta hiljem pälvis Holland BAFTA tõusva tähe auhinna ja temast sai noorim MCU filmis nimiosa mänginud näitleja filmiga "Ämblikmees: Kojutulek". Järjefilmid "Ämblikmees: Kodust kaugel" (2019) ja "Ämblikmees: Pole koduteed" (2021) teenisid kumbki globaalselt üle 1 miljardi dollari ning viimasest sai 2021. aasta kõige tulusam film. Sel perioodil pälvis Holland ka tunnustust süngemate rollide eest krimidraamades "Saatan ei puhka" (2020) ja "Cherry" (2021). Holland on lavastanud lühifilmi "Tweet" (2015) ja dubleerinud inglise keeles animafilme, nagu "Maskeeritud spioonid" (2019) ja "Edasi" (2020). Tom Holland elab Londonis. Tema perekond on asutanud heategevusorganisatsiooni The Brothers Trust, mille eesmärk on kasutada tema populaarsust humanitaarabi eesmärkidel raha kogumiseks. Holland hindab privaatsust ja pigem ei soovi oma eraelu avalikkuse ette tuua. Ta on rääkinud, kuidas tal esineb paparatsode tõttu uneparalüüsi ning kuidas meediatähelepanu on ta vaimsele tervisele halvasti mõjunud. Alates 2021. aasta novembrist on ta olnud suhtes oma "Ämblikmehe" filmipartneri Zendayaga. "IMDB profiil". IMDB.com. Vaadatud 5. juuni 2022. "The Brothers Trust tutvustus". thebrotherstrust.com. Originaali arhiivikoopia seisuga 3. mai 2021. Vaadatud 5. juuni 2022. "GQ ajakirja 2021 Novembri kaanelugu Tom Hollandist". GQ.com. 17. november 2021.  Tom Holland – pildid, videod ja helifailid Wikimedia Commonsis Tom Holland andmekogus IMDb (inglise)
Harkivi teletorn

Harkivi teletorn (ukraina keeles Харківська телевежа) oli 240,7 meetri kõrgune terasstruktuur, mis asus Ukraina suuruselt teises linnas Harkivis. Torn ehitati 1981. aastal, mil Ukraina NSV kuulus Nõukogude Liitu. Sealt anti eetrisse raadio- ja telesaateid ning see ei ole avalik külastusobjekt. 6. märtsil 2022 tabas teletorni Vene vägede rakett, mille tõttu katkes nii tele- kui ka raadioühendus. Harkivi linnapea sõnul purunes tornis vaid üks kaabel ning pärast pommitamist ühendus taastati. 22. aprillil 2024 hävis Vene rünnakus ülemine osa teletornist. Võimude teatel alustatakse teletorni taastamist alles pärast vaenutegevuse lõppu. Pildid Torni püsima jäänud osa Torni rusud Kiievi teletorn "Mosca vuole spegnere la tv ucraina: abbattuto un ripetitore a Kharkiv (Video)" [Moskva tahab Ukraina televisiooni sulgeda: Harkivi teletorn hävitati (Video)]. rainews.it (itaalia). Rai News 24 • LIVE. 22. aprill 2024. Vaadatud 22. aprillil 2024. "Russian air strike took out TV tower in Ukraine's Kharkiv, Zelenskiy says". reuters.com. Reuters. 22. aprill 2024. Vaadatud 22. aprillil 2024. The Ukrainian leader said he told U.S. President Joe Biden about the airstrike that was carried out several minutes before they spoke by telephone. "Kharkiv TV tower to be restored only after end of hostilities" [Harkivi teletorn taastatakse alles pärast vaenutegevuse lõppu] (inglise). Ukrajinska Pravda. 23. aprill 2024. Vaadatud 23. aprillil 2024.  Harkivi teletorn – pildid, videod ja helifailid Wikimedia Commonsis
Digitaalkuju

Digitaalkuju ehk digitaalne kuju on andmete (tekst, pilt, audio- ja videosignaal) esitus digitaalsel ehk numbrilisel kujul (inglise keeles on digit number), täpsemalt kahendsüsteemi numbritega 1 ja 0 (neid nimetatakse siin bittideks). Andmete teisendamist digitaalkujule nimetatakse digiteerimiseks. Andmeid digiteeritakse seepärast, et neid oleks hõlpsam töödelda ja talletada, samuti kaovabalt (moonutusteta) edastada internetti ja mobiilsidet kasutades. Et digitaalkujul edastatud infot saaks kasutada, teisendatakse see vastuvõtuseadmes (arvutis, mobiiltelefonis) tagasi loetavaks tekstiks, nähtavaks pildiks ja kuuldavaks heliks. Vahepeal digitaalkujule üle viidavate andmeobjektide nimetuse algul võib olla digitaalne, digitaal- ja/või digi-, näiteks: digitaalne allkirjastamine, digitaalne dokumendihaldus, digitaalne signaalitöötlus; digitaalallkiri, digitaalarhiivindus, digitaaltelevisioon; digilugu, digiraamat, digiretsept. Mõnel juhul võib analoogkuju üldse puududa, näiteks digiallkiri, digiraha, või siis põhineb tegevus digitaaltehnikal (digitaalne jalajälg) või digivahendite (arvuti, internet) kasutamisel (digitaalne kirjaoskus). Kuna andmeüksuste digitaalkujud saadakse ja neid töödeldakse elektroonika vahenditega, siis on digitaalsega samas tähenduses kasutusel ka elektrooniline ehk elektroonne, elektron- ja e-: elektrooniline dokument, elektrooniline kirjastamine, elektrooniline muusika; elektronkiri, elektronmuusika, elektronpost; e-arve, e-hääletamine, e-kiri, e-post, e-raamat, e-riik. "digiteerima". Vaadatud 14.10.2024.
Sleepy Hollow

Sleepy Hollow on küla USA-s New Yorgi osariigis Westchesteri maakonnas Mount Pleasanti vallas. See asub Hudsoni jõe vasakkaldal umbes 48 km kaugusel New Yorgi kesklinnast Midtown Manhattanist põhjas. Sellest lõunas asub küla Tarrytown. Elanike arv on 2020. aasta rahvaloenduse kohaselt 9986. Aastal 2010 oli elanikke 9870. Sleepy Hollow on enim tuntud tänu Washington Irvingi teosele "Unise oru legend" ("The Legend of Sleepy Hollow"). Irving on maetud seal samas asuvale Sleepy Hollow' kalmistule. New Yorgist lähtuv Broadway liitub külas maanteega Route 9. 2016 U.S. Gazetteer Files 2020 United States Census, vaadatud 1.01.2022. Philipsburgi härrastemaja Tarrytowni tuletorn  Sleepy Hollow – pildid, videod ja helifailid Wikimedia Commonsis http://www.sleepyhollowny.gov/
White Plains

White Plains on linn Ameerika Ühendriikides New Yorgi osariigis, Westchesteri maakonna halduskeskus. See on rahvaarvult osariigi üheteistkümnes linn, kuuludes New Yorgi suurlinnapiirkonda. Elanike arv on 2020. aasta rahvaloenduse kohaselt 59 559. Aastal 2010 oli elanikke 56 853. White Plains on asutatud 1683. aastal. Linnaõigused sai see 1916. aastal. 2016 U.S. Gazetteer Files 2020 United States Census, vaadatud 1.01.2022.  White Plains – pildid, videod ja helifailid Wikimedia Commonsis http://www.cityofwhiteplains.com/
Regis Philbin

Regis Francis Xavier Philbin (25. august 1931 New York – 24. juuli 2020 Greenwich, Connecticut) oli USA telesaatejuht. Ta on eelkõige tuntud jutusaadetest ja telemängudest. 1953. aastal lõpetas ta sotsioloogia alal Notre Dame'i Ülikooli. Televisioonis astus ta esimest korda üles 1960. aastatel. Ta sai tuntuks 1960. aastate lõpus Joey Bishopi jutusaates "The Joey Bishop Show". Ta oli eelkõige tuntud hommikuprogrammist "Live! with Regis and Kathie Lee" (hiljem "Live with Regis and Kelly"), mida ta juhtis aastatel 1983–2011. Aastatel 1985–2000 juhtis ta seda koos Kathie Lee Giffordiga, hiljem Kelly Ripaga. Philbin juhtis muuhulgas veel mängusaateid "Kes tahab saada miljonäriks?" ("Who Wants to Be a Millionaire") ja "Million Dollar Password". 2006. aastal oli ta talendisaate "America's Got Talent" esimese hooaja juht. Philbin tegeles ka laulmisega. Ta andis välja kolm stuudioalbumit ning 2005. aastal jõulualbumi. Tema 2009. aastal ilmunud album "Just You. Just Me." jõudis USA plaadimüügiedetabelis Billboard 200 üheksandale kohale. Ta pälvis neli korda Daytime Emmy Award'i ning 2008. aastal lisaks Daytime Emmy Award'i elutööauhinna. 2003. aastal sai ta Hollywoodi kuulsuste alleele omanimelise tähe. 2006. aastal võeti ta Televisiooni Kuulsuste Halli liikmeks. 2004. aasta augustis jõudis ta Guinnessi rekordite raamatusse kui kõige kauem USA-s otse-eetris olnud saatejuht, karjääri jooksul kokku umbes 17 000 tundi ehk 708 ööpäeva. Regis Philbin andmekogus IMDb (inglise)
Remington ACR

Mitte segi ajada Advanced Combat Rifle'iga. Adaptive Combat Rifle (inglise keelest Kohanev Võitlusvintpüss; ACR; ka Masada, Bushmaster ACR või Remington ACR) on modulaarne Ameerika Ühendriikide ründevintpüss, mille konstrueeris kaitsetööstusettevõte Magpul Industries Austinis Texases. Jaanuaris 2008 võttis ACR-i tootmise, turundamise ja müümise üle Bushmaster Firearms International. Sõjaväele ja politseile tootis ACR-i 2020. aastani Remington Arms. Remington Armsi toodetud ACR-idel on valikuline tulerežiim, Bushmasteri ACR-id on ainult poolautomaatse tulerežiimiga. ACR oli üks karabiini M4 võimalikest asendustest ning osales USA armee konkursil "Individual Carbine".  Poola: SWW. FB MSBS Grot Vintpüsside ja karabiinide loend M-LOK "Future Weapons" "ACR". Remington Arms. Originaali arhiivikoopia seisuga 9. veebruar 2016. Vaadatud 31. detsember 2012. "Remington Defense". Remingtonmilitary.com. Originaali arhiivikoopia seisuga 9. veebruar 2016. Vaadatud 1. veebruar 2016. "PEO Soldier | Equipment Portfolio". Army.mil. Vaadatud 1. veebruar 2016. "Bushmaster and Magpul Team to Bring Advanced Rifle to Market". Originaali arhiivikoopia seisuga 30. jaanuar 2010. Vaadatud 26. aprill 2011. "Army considers options in replacing the M4 – Army News, news from Iraq". Army Times. Originaali arhiivikoopia seisuga 16. juuli 2009. Vaadatud 8. märts 2010. "Military Photos: military images, military pictures, Army, Navy, Air Force, Marines". Military Times. 16. veebruar 2007. Originaali arhiivikoopia seisuga 24. jaanuar 2009. Vaadatud 8. märts 2010. Official ACR page by Bushmaster Firearms Remington ACR homepage. Remington Bushmaster ACR Rifle Forum and Discussion Magpul Industries
Andrejs Priedkalns

Andrejs Priedkalns (28. november 1873 Tirza vald, Valga kreis – 1. aprill 1923 Riia) oli Läti arst ja poliitik. Aastal 1907 valiti ta Vene keisririigi III Riigiduuma liikmeks (Liivimaa kubermangust). Ta sündis aastal 1873 Tirza vallas Valga kreisis sulase perekonnas. Pärast õpinguid Vecpiebalga kihelkonnakoolis sooritas ta Cēsises rahvakooli õpetaja eksami ja töötas õpetajana Krape koolis (asub praeguse haldusjaotuse järele Ogre piirkonnas Krape vallas) ning seejärel Riias. Aastal 1898 astus ta Moskva Ülikooli arstiteaduskonda, mille lõpetas aastal 1903. Seejärel töötas ta Madlienas arstina. Ta võttis osa 1905. aasta revolutsioonist. Aastal 1907 valiti ta Vene keisririigi III Riigiduuma liikmeks (Liivimaa kubermangust). Duumas olles kuulus sotsiaaldemokraatide fraktsiooni. Pärast Esimese maailmasõja algust sai tast aastal 1915 Petrogradis Läti pagulasarst. Aastal 1916 ta arreteeriti ning ta viibis Krestõ vanglas. Pärast Veebruarirevolutsiooni vabastati ta Ajutise Valitsuse poolt kui poliitvang ning ta määrati 3. aprillil 1917 Liivimaa kubermangu komissariks. Lätis oli ta Valka kooli sanitaarosakonna juhataja. Pärast ametikoha kaotamist jätkas ta arstipraktikat Valkas ja oli õppejõud Valkas organiseeritud Rahvaülikoolis. Pärast Läti Sotsialistliku Nõukogude Vabariigi asutamist jaanuaris 1919 asutas ta Lätis esimese tasuta ambulatoorse kliiniku ja oli Valka maakonna rahvatervise osakonna juhataja. Aastal 1919 määras Läti Vabariigi Ajutine Valitsus ta Riia Linna Lastehaigla peaarstiks. Andrejs Priedkalns suri 1. aprillil 1923 Riias.
Motown

Motown Records, Inc. on USA plaadifirma, mis on eelkõige tuntuks saanud tänu soulimuusikale. Motown oli esimene rahvusvaheliselt edukas plaadifirma, mis kuulus afroameeriklasele. Selle asutas 12. jaanuaril 1959 Detroitis Berry Gordy. Algselt kandis plaadifirma nime Tamla Records, 14. aprillil 1960 sai see nime Motown Record Corporation. 1972. aastal kolis ettevõte Los Angelesse, jäädes eraldiseisvaks ettevõtteks kuni 1988. aastani, mil Gordy müüs selle MCA-le. 1994. aastal müüdi see PolyGramile ning hiljem omandas selle taas MCA järel asutatud Universal Music Group, mis ostis PolyGrami 1999. aastal. 1960. aastatel kuulusid plaadifirma alla teiste hulgas Stevie Wonder, Rare Earth, Marvin Gaye, Diana Ross & The Supremes, The Temptations, The Four Tops, Smokey Robinson & The Miracles, Martha & the Vandellas, The Jackson 5 ja Gladys Knight & the Pips. Esimene Motowni alt väljalastud singel, mis jõudis USA singlite edetabelis Billboard Hot 100 esikohale, oli The Marvelettesi "Please Mr. Postman" (1961). "Motown". Encyclopædia Britannica https://www.motownrecords.com/
A-91

A-91 on Nõukogude Liidu bullpup-ründevintpüss, mis konstrueeriti 1990. aastate alguses KBP Instrumentide disainibüroos Tulas. A-91 on 9A-91 relvaperekonna edasiarendus.  Venemaa Firearms Russia "A-91M - Modern Firearms". 21. mai 2018. Originaali arhiivikoopia seisuga 21. mai 2018. Vaadatud 21. mai 2018.
Paris-Saclay

Paris-Saclay on tehnoloogia- ja teaduspark Saclay lähedal Île-de-France'is. See hõlmab teadusasutusi, kahte suurt Prantsusmaa ülikooli kõrghariduskeskustega (Grandes Écoles) ja ka eraettevõtete uurimiskeskusi. 2013. aastal paigutas Technology Review Paris-Saclay maailma 8 parima teadusklastri hulka. 2014. aastal hõlmas see ligi 15% Prantsusmaa teadusuuringute võimsusest. Esimesed asulad pärinevad 1950. aastatest ning piirkonda laiendati mitu korda 1970. ja 2000. aastatel. Praegu on käimas mitmed projektid ülikoolilinnaku edasiarendamiseks, sealhulgas osade rajatiste ümberpaigutamine. Tänapäeval asuvad selles piirkonnas paljud Euroopa suurimad kõrgtehnoloogiaettevõtted, aga ka Prantsusmaa kaks juhtivat ülikooli Université Paris-Saclay (CentraleSupélec, ENS Paris-Saclay jne) ja Institut polytechnique de Paris (École polytechnique, Télécom ParisTech, HEC Paris jne). ARWU 2020 edetabelis on Université Paris-Saclay maailmas matemaatikas 14. kohal ja füüsikas 9. kohal (Euroopas 1.). Eesmärk oli tugevdada klastrit, et luua rahvusvaheline teadus- ja tehnoloogiakeskus, mis suudaks konkureerida teiste kõrgtehnoloogiliste piirkondadega, nagu Silicon Valley või Cambridge, MA. One of the top 8 innovation clusters in the world - EPAPS Campus du plateau de Saclay - Définition et Explications L'Université Paris-Saclay, première en maths Paris-Saclay
Europa Clipper

Europa Clipper (varasema nimega Europa Multiple Flyby Mission) on NASA planeeritav missioon, mis suundub uurima Jupiteri kaaslast Europat. Missioon startis 14. oktoobril 2024 ning see jõuab Jupiteri orbiidile aprillis 2030. Esialgu plaaniti kosmoseaparaat paigutada orbiidile ümber Europa, kuid Jupiterilt lähtuva kõrge radiatsioonitaseme tõttu siseneb see Jupiteri orbiidile ning teeb Europast möödalende. Europa Clipper jätkab Galileo alustatud vaatlusi, mille kohaselt võib Europa pinna all asuda ookean. Missiooniga samal ajal tiirleb Jupiteri orbiidil ka ESA kosmoseaparaat Jupiter Icy Moons Explorer, mis möödub kaks korda Europast ja suundub seejärel uurima Ganymedest. Europa Clipperi ehitavad peamiselt JPL ja Johns Hopkinsi Ülikooli rakendusfüüsika laboratoorium ning teadusseadmetega panustavad Southwest Research Institute, Texase Ülikool, Arizona Ülikool ja Colorado Boulderi Ülikool. "NASA valis Space X-i missiooniks Jupiteri kaaslasele". Postimees. Vaadatud 7. märts 2022. "Europa Clipper". The Planetary Society. Vaadatud 7. märts 2022. "Exploring The Icy Moons of Jupiter. NASA's Europa Clipper and ESA's JUICE". Universe Today. Vaadatud 7. märts 2022.
Jaanus Ainsalu

Jaanus Ainsalu on eesti sõjaväelane, kolonelleitnant. Ainsalu alustas teenistust ajateenijana Eesti Piirivalves 1991. aastal ja jätkas teenistust Piirivalve Narva-Jõesuu õppekeskuses rühmaülemana, õppekompanii (sissi) ülemana ning õppejaoskonna ülemana. Alates 2003. aastast on ta teeninud Kõrgemas Sõjakoolis põhikursuste ülemana, alates 2009. aastast Kalevi jalaväepataljonis vanemstaabiohvitserina  missioon IRAAK NTM-I  ning 2010. aastast Scoutspataljonis staabiülemana. Lõuna kaitseringkonnas on ta olnud 2012. aastast operatiivjaoskonna staabiohvitser ning 2014. aastast  kaitseringkonna ülema asetäitja. 2015. aastast on ta teeninud 2. jalaväebrigaadis staabiülemana. Kaitseliitu asus kolonelleitnant Ainsalu 2018. aastal, kui ta asus Kaitseliidu peastaabi operatiivjaoskonna ülemaks. 9. novembrist 2019 sai temast Viru maleva pealik ning Kirde Maakaitseringkonna ülem. Ainsalu on lõpetanud 2004. aastal Tartu ülikooli ärijuhtimise erialal. Lisaks on ta lõpetanud 2004. aastal Kaitseväe Ühendatud Õppeasutustes ohvitseri II taseme väljaõppe ja Balti Kaitsekolledžis 2015. aastal ohvitseri III taseme väljaõppe. "Viru Maleva Pealik, viru.kaitseliit.ee".
Heckler & Koch G36

Heckler & Koch G36 (Gewehr 36) on 5.56×45mm NATO Saksa ründevintpüss. Selle konstrueeris 1990. aastate esimeses pooles kaitsetööstusettevõte Heckler & Koch asenduseks 7.62×51mm NATO lahinguvintpüssile Heckler & Koch G3. Bundeswehr asendas enda automaadid G3 uute automaatidega G36 aastal 1997. Hiljem võeti see kasutusele veel mitmes riigis, k.a Eesti erioperatsioonide väejuhatuses. G36 laeb ümber gaasi jõul ning sellel on kas 30-lasuline lehtsalv või 100-lasuline trummsalv Beta C-Mag. 2012. aastal hakkas G36-l ilmnema probleeme täpsuse ja ülekuumenemisega ning sellele hakati otsima asendust. 2017. aastal käivitas Bundeswehr asenduse leidmiseks konkursi "System Sturmgewehr Bundeswehr". Konkursi viimasesse ringi jõudsid Heckler & Koch HK416, Heckler & Koch HK433 ja Haenel MK 556. 2022. aastast hakati automaate G36 Bundeswehris HK 416A8 vastu välja vahetama.  Alžeeria  Ameerika Ühendriigid  Austraalia  Belgia  Brasiilia  Eesti  Egiptus  Filipiinid  Gruusia  Hispaania  Hongkong  Horvaatia  Ida-Timor  Indoneesia Iraagi Kurdistan  Island  Itaalia  Jordaania  Kanada  Kosovo  Leedu  Liibanon  Liibüa  Lõuna-Korea  Läti  Malaisia  Mehhiko  Mongoolia  Montenegro  Norra  Poola  Portugal  Prantsusmaa  Rootsi  Rumeenia  Saksamaa  Saudi Araabia  Serbia  Sierra Leone  Soome  Suurbritannia  Taani  Tai  Trinidad ja Tobago  Tšehhi  Ühinenud Rahvaste Organisatsioon AN-94 Heckler & Koch HK416 Heckler & Koch SL8 Beretta ARX160 FX-05 Xiuhcoatl Heckler & Koch XM8 M27 Infantry Automatic Rifle Heckler & Koch G3 AK-12 "Modern Firearms - HK G36". World.guns.ru. Originaali arhiivikoopia seisuga 2. september 2010. Vaadatud 15. detsember 2012. Woźniak, Ryszard. Encyklopedia najnowszej broni palnej – tom 2 G-Ł. Bellona. 2001. pp17-21. Heckler & Koch – official site Bundeswehr fact sheet (saksa keeles) A2-222/0-0-4741 Zentralrichtlinie Das Gewehr G36 (saksa keeles) Bundeswehr manual ZDv 3/12 regarding small arms usage (saksa keeles)[kõdulink] 2008 Heckler & Koch Military and LE brochure G36 in parts Modern Firearms REMTEK Official HK instruction video part 1 Official HK instruction video part 2 Official HK instruction video part 3 RUAG Ammotech factsheet on German Army DM11 5.56x45mm ammunition
Makariv

Makariv on alev Ukrainas Kiievi oblastis, Butša rajoonis, Kiievi linnapiirist ligikaudu 20 km kaugusel läänes.  Pikemalt artiklis Makarivi lahing 2022. aastal alanud Venemaa sissetungi käigus õnnestus Ukraina vägedel 2. märtsil asula Vene vägedelt tagasi vallutada. 7. märtsil tabas Vene õhulöök kohalikku leivatehast, hukkus vähemalt 13 tsiviilisikut. Vahepealse ebaedu järel vallutas Ukraina asula tagasi 22. märtsil. Linna sissepääsutähis Püha Demetriuse kirik Laste ja noorte kultuurikeskus Kultuurimaja Zdvõži jõgi Чисельність наявного населення України на 1 січня 2019 року, vaadatud 1.07.2019. "Макарів Київської області звільнено, українські військові там закріпилися – Генштаб". Radio Svoboda (ukraina). 2. märts 2022. Originaali arhiivikoopia seisuga 3. märts 2022. Vaadatud 7. märts 2022. "At least 13 civilians killed in air strike on Ukrainian bread factory - emergency services". Reuters (inglise). 7. märts 2022. Vaadatud 7. märts 2022. "Ukraine war: Ukrainian fightback gains ground west of Kyiv". BBC News (inglise). 23. märts 2022. Vaadatud 23. märtsil 2022.
Maksak (perekond)

Maksak (Fistulina) on šampinjonilaadsete seltsi kuuluv perekond seeni. Fistulina hepatica – maksak Maksak andmebaasis eElurikkus
Ypsilanti

Ypsilanti on linn USA-s Michigani osariigis Washtenaw' maakonnas. Elanike arv on 2020. aasta rahvaloenduse kohaselt 20 648. 2010. aastal oli elanikke 19 435. Linna läbib Huroni jõgi. Linna lõunapiiril asub Fordi järv. Linnast paari kilomeetri kaugusel läänes asub maakonna halduskeskus ja suurim linn Ann Arbor, mille eeslinnadega kasvas Ypsilanti kokku 1960. aastastel. Ypsilantist umbes 13 km kaugusel kirdes algavad Detroiti eeslinnad. Algselt tekkis praeguse linna alale 1809. aastal kauplemisjaam. 1823. aastal tekkis Huroni jõe idakaldale asula, mis sai nimeks Woodruff's Grove. Jõe idakaldale tekkis asula kaks aastat hiljem. Idapoolse asula nimi oli Kreeka iseseisvussõja kangelase Dimítrios Ypsilántise järgi Ypsilanti. Kaks asulat kasvasid ajapikku kokku. 1858. aastal sai Ypsilanti linnaõigused. Linnas tegutseb 1849. aastal asutatud Eastern Michigan University. Ypsilanti asub vanaautode muuseum (Ypsilanti Automotive Heritage Museum), kus on üles seatud mitmed kohalike Willow Runi autotehase ja Hudson Motor Car Company autod. 1960. aastal asutati Ypsilantis pitsarestoranide kett Domino's Pizza. Linna läbib maantee Route 12, mis kulgeb kirdes Detroiti suunas ja edelas Chicago suunas. Linna lõunapiirist möödub kiirtee Interstate 94. Ann Arboriga on ühendus maantee M-17 kaudu. Linna lähedal asub Willow Runi lennujaam. Alates 1997. aastast on Ypsilanti sõpruslinn olnud Náfplio Kreekas. https://cityofypsilanti.com/